প্রথম পর্যায়ে তিন ঘণ্টা ধরে কলকাতার নগরপাল রাজীব কুমারকে জেরা করল সিবিআই। তবে বেশ কয়েকটি টিভি চ্যানেলের খবর অনুযায়ী, প্রয়োজনে আগামী সোমবার পর্যন্ত রাজীবকে জেরা করা হতে পারে।
এ দিন সকালে শিলংয়ের সিবিআই অফিসে যান রাজীব। বেলা ১১.১৫ মিনিট থেকে তাঁকে জেরা শুরু করেন সিবিআই গোয়েন্দারা। বেলা আড়াইটে পর্যন্ত জেরা চলে। এর পরে মধ্যাহ্নভোজের জন্য বিরতি দেওয়া হয়। তবে এ দিনের মতো জেরা শেষ কি না, তা স্পষ্ট হয়নি। প্রয়োজনে মধ্যাহ্নভোজের পরে ফের রাজীব কুমারকে ডাকা হতে পারে। প্রথম দফাতেই তাঁকে কুড়িটির বেশি প্রশ্ন করা হয়েছে বলে খবর। গোটা প্রশ্নোত্তর পর্বের ভিডিও রেকর্ডিংও রাখা হয়েছে। 

এই বিষয়ে অন্যান্য খবর

শিলংয়ের ছোট্ট অফিসেই স্নায়ুর লড়াই, ভিড় ঠেলে পৌঁছলেন রাজীব, দেখুন ভিডিও


রাজীব কুমারকে প্রশ্ন শুরুর আগেই সিবিআই-এর কাছে রাজীব কুমারের আইনজীবী জানিয়েছিলেন, সরস্বতী পুজো এবং মাধ্যমিক পরীক্ষার জন্য কলকাতার নগরপালের পক্ষে বেশিদিন শিলংয়ে থাকা সম্ভব নয়। যদিও, কয়ে‌কটি টিভি চ্যানেলের খবর অনুযায়ী, রাজীব কুমারকে সোমবার পর্যন্ত জেরা করা হতে পারে। অন্য সাক্ষীদের বয়ানের সঙ্গে রাজীবের বয়ানও মেলানো হতে পারে। 
তবে টানা প্রশ্ন করলেও রাজীব কুমারকে যে এখনই সিবিআই গ্রেফতার করতে পারবে না, তা আগেই জানিয়ে দিয়েছে সুপ্রিম কোর্ট।